-----------------------------------------------------------------------
  2. ลักษณะการประกอบธุรกิจ

  -----------------------------------------------------------------------

2.1 ประวัติความเป็นมาของ บริษัท โมเดอร์นฟอร์มกรุ๊ป จำกัด (มหาชน)

บริษัทได้ดำเนินธุรกิจเป็นทั้งผู้ผลิตและจัดจำหน่ายเฟอร์นิเจอร์สำเร็จรูป เป็นเวลามากว่า 25 ปี
โดยเริ่มจากการทำธุรกิจนำเข้าวัสดุอุปกรณ์ และชิ้นส่วนเฟอร์นิเจอร์ในปี 2521
เพื่อใช้สำหรับเฟอร์นิเจอร์สำเร็จรูปและโดยที่บริษัทได้เล็งเห็นว่าตลาดเฟอร์นิเจอร์ในประเทศเริ่มมีแนวโน้มว่าจะมีการเปลี่ยนแปลงพัฒนาไปสู่อนาคตที่ดีขึ้น
แต่ยังขาดการพัฒนาในรูปแบบของสินค้า ขบวนการผลิตที่ทันสมัย และการจำหน่าย
จึงได้ก่อตั้งบริษัทเพื่อผลิตและจำหน่ายเฟอร์นิเจอร์สำเร็จรูป (Knocked Down)
โดยเน้นรูปแบบให้ทันสมัยและมีคุณภาพสูง คุ้มค่า โดยเริ่มจากเฟอร์นิเจอร์สำนักงาน MOFLEX ในปี
2523 และขยายไปยังตลาดเฟอร์นิเจอร์บ้าน KLASSE และเฟอร์นิเจอร์ครัว KITCHEN ในปีต่อๆ
มาซึ่งมีทั้งชนิดเคลือบผิว (Laminated) และเคลือบแลคเกอร์ (Lacquered) ภายใต้การผลิตและ
จัดจำหน่ายหลายๆบริษัททั้งในกรุงเทพฯและภูมิภาค
และบริหารงานในลักษณะนิติบุคคลแยกจากกันแต่มีคณะกรรมการบริษัทและผู้ถือหุ้นในกลุ่มเดียวกัน

ในปี 2533
ถือเป็นปีสำคัญของบริษัทโดยมีการปรับปรุงโครงสร้างของกลุ่มบริษัทใหม่ด้วยการรวมบริษัททั้งหมดให้เป็นบริษัทเดียวภายใต้ชื่อบริษัท
โมเดอร์นฟอร์มกรุ๊ป จำกัด และเพิ่มทุนจดทะเบียนจาก 8 ล้านบาท เป็น 255 ล้านบาท
โดยมีคณะกรรมการบริษัท และคณะกรรมการบริหารชุดเดียว และมีสาขาและโชว์รูมต่างๆ
ของบริษัทเองในการจัดจำหน่ายสินค้าในแต่ละ Brand และเพิ่มทุนจดทะเบียนจาก 255 ล้านบาท
เป็น 600 ล้านบาท ในปี 2534 ต่อมาในปี 2535
ได้รับอนุมัติให้เป็นบริษัทจดทะเบียนในตลาดหลักทรัพย์แห่งประเทศไทยและได้แปรสภาพเป็นบริษัทมหาชน
จำกัด ในปี 2536

ปัจจุบันบริษัทมีทุนจดทะเบียน 900,000,000 บาท ทุนชำระแล้ว 801,986,200 บาท
มูลค่าที่ตราไว้หุ้นละ 10 บาท นอกจากนี้ยังได้ปรับโครงสร้างการบริหารงานภายใน
เพื่อเพิ่มศักยภาพในการแข่งขันในตลาดเฟอร์นิเจอร์ โดยแยกการบริหารทีมขาย
ทีมบริการจัดส่งและติดตั้งตามผลิตภัณฑ์แต่ละประเภท (Brand) เป็นสายเฟอร์นิเจอร์สำนักงาน
ซึ่งประกอบด้วยเฟอร์นิเจอร์ Moflex, Steelcase และ SOHO และสายเฟอร์นิเจอร์บ้าน
ซึ่งประกอบด้วยเฟอร์นิเจอร์ Klasse, Life และ Kitchen
และปรับเปลี่ยนนโยบายการบริหารสาขาในภูมิภาคเป็นการแต่งตั้งตัวแทนจำหน่ายสินค้าของบริษัทในภูมิภาคแทน
ซึ่งในปัจจุบันมี 5 แห่งที่ เชียงใหม่ ขอนแก่น หาดใหญ่ อุดรธานี พิษณุโลก

2.2 การประกอบธุรกิจของบริษัท บริษัทย่อย และ บริษัทร่วม

บริษัท โมเดอร์นฟอร์มกรุ๊ป จำกัด (มหาชน) ดำเนินธุรกิจเฟอร์นิเจอร์ครบวงจรครอบคลุม
ทั้งเฟอร์นิเจอร์สำนักงาน (Moflex, SOHO) เฟอร์นิเจอร์บ้าน (Klasse, Life)
และเฟอร์นิเจอร์ชุดครัว (Modernform Kitchen)
โดยเป็นผู้ผลิตผลิตภัณฑ์เฟอร์นิเจอร์ทั้งหมดภายในโรงงานผลิตของบริษัทเอง
และจัดจำหน่ายผลิตภัณฑ์ภายในประเทศโดยผ่านทีมงานขายตรงโครงการ
เครือข่ายโชว์รูมทั่วประเทศ และตัวแทนจำหน่ายในภูมิภาคต่างๆ
ตลอดจนส่งออกไปจำหน่ายยังตลาดต่างประเทศ
นอกจากนี้บริษัทยังนำเข้าเฟอร์นิเจอร์ชั้นนำจากประเทศอิตาลีและอเมริกา (Casabella)
และเป็นผู้นำเข้าวัสดุอุปกรณ์เฟอร์นิเจอร์และวัสดุเพื่อการตกแต่งภายในจากต่างประเทศ
รวมทั้งจัดให้บริการ ทั้งก่อนและหลังการขายภายใต้การดำเนินงานของบริษัทเองทั้งหมด

ภายใต้การดำเนินงานของบริษัท โมเดอร์นฟอร์มกรุ๊ป จำกัด (มหาชน) มีบริษัทย่อย 4 บริษัทดังนี้

1. บริษัท โมเดอร์นฟอร์มทาวเวอร์ จำกัด ได้จัดตั้งขึ้นในปี 2534 โดยบริษัท โมเดอร์นฟอร์มกรุ๊ป
จำกัด (มหาชน) เข้าถือหุ้นทั้งหมดร้อยละ 100 ในบริษัท โมเดอร์นฟอร์มทาวเวอร์
ปัจจุบันมีทุนจดทะเบียน 220 ล้านบาท เป็นเจ้าของกรรมสิทธิ์ที่ดินและอาคารสำนักงาน
“โมเดอร์นฟอร์มทาวเวอร์” ริมถนนศรีนครินทร์ บนเนื้อที่รวม 3-0-35 ไร่ เป็นอาคาร 28 ชั้น
พื้นที่ใช้สอยรวม 26,000 ตร.ม. สร้างแล้วเสร็จและเปิดดำเนินการได้ตั้งแต่เดือนพฤษภาคม 2538
โดยมีวัตถุประสงค์เพื่อใช้เป็นที่ทำการสำนักงานใหญ่ของบริษัท โมเดอร์นฟอร์มกรุ๊ป จำกัด (มหาชน)
บริษัทย่อยและบริษัทร่วมทุน
และเป็นศูนย์แสดงสินค้ารวมผลิตภัณฑ์ทุกประเภทครบวงจรในอาคารเดียวกันของบริษัท
ส่วนพื้นที่ที่เหลือเพื่อเป็นอาคารสำนักงานให้เช่าแก่บุคคลภายนอก

2. บริษัท เดคคอร์เมทัล จำกัด ในปี 2546 บริษัทได้ลงทุนในบริษัท เดคคอร์เมทัล จำกัด
ซึ่งประกอบธุรกิจประเภทผลิตและจำหน่ายชั้นวางสินค้า
มีสำนักงานและโรงงานตั้งอยู่ในนิคมอุตสาหกรรมบางปะอิน โดยมีทุนจดทะเบียน 30 ล้านบาท
บริษัทถือหุ้นในอัตราร้อยละ 73.33

ต่อมาเมื่อวันที่ 11 มกราคม 2549 บริษัทได้จำหน่ายหุ้นทั้งหมดที่ถือในบริษัท เดคคอร์เมทัล
จำกัดให้บุคคลภายนอก เนื่องจากมีผลขาดทุนจากการดำเนินงานโดยตลอด

3. บริษัท พลาสติคและหีบห่อไทย จำกัด (มหาชน)
ซึ่งดำเนินกิจการด้านการผลิตบรรจุภัณฑ์และพลาสติกอุตสาหกรรม ตลอดจนชิ้นส่วน
อุปกรณ์เฟอร์นิเจอร์ และเครื่องใช้พลาสติกอื่นๆ มีสำนักงาน และโรงงานตั้งอยู่ที่ 68/46 หมู่ 8
ถนนบางขุนเทียน-ชายทะเล แขวงท่าข้าม บางขุนเทียน กรุงเทพมหานคร โดยบริษัท
โมเดอร์นฟอร์มกรุ๊ป จำกัด (มหาชน) ถือหุ้นลดลงเหลือร้อยละ 48
หลังจากที่ได้มีการจดทะเบียนเพิ่มทุนจาก 80 ล้านบาท เป็น 100 ล้านบาท
และได้รับอนุญาตให้เป็นบริษัทจดทะเบียนในตลาด เอ็ม เอ ไอ เมื่อเดือนพฤศจิกายน 2548

4. บริษัท โมเดอร์นฟอร์มเฮลท์แอนด์แคร์ จำกัด ซึ่งเป็นบริษัทจัดตั้งขึ้นใหม่เมื่อวันที่ 14 ตุลาคม
2548 เพื่อผลิต จำหน่าย นำเข้า ส่งออกต่างประเทศ บริการซ่อมแซม
ซึ่งสินค้าเพื่อสุขภาพและอุปกรณ์ เครื่องมือ เครื่องใช้ซึ่งสินค้าสุขภาพ เพื่อใช้ในโรงพยาบาล
สถานพักฟื้น และที่อยู่อาศัย โดยบริษัท โมเดอร์นฟอร์มกรุ๊ป จำกัด (มหาชน)
เข้าถือหุ้นในสัดส่วนร้อยละ 60 ของทุนจดทะเบียน 8 ล้านบาท มูลค่าหุ้นละ 10 บาท
มีสำนักงานตั้งอยู่เลขที่ 283/3-4 อาคารโฮมเพลสบิลดิ้ง ซ.สุขุมวิท 55 (ทองหล่อ) เขตวัฒนา
กรุงเทพมหานคร

ทั้งนี้ บริษัทย่อยทั้ง 4 บริษัทมิได้มีการถือหุ้นระหว่างกันแต่อย่างใด

นอกจากนี้บริษัท โมเดอร์นฟอร์มกรุ๊ป จำกัด (มหาชน) ยังมีบริษัทร่วมทุนอีก 3 บริษัท ดังนี้

1. บริษัท อินเตอร์เฟซโมเดอร์นฟอร์ม จำกัด จัดตั้งในปี 2537 เพื่อผลิตและจำหน่ายพรมปูพื้น
โดยร่วมทุนกับ อินเตอร์เฟซ อิ้งค์ แห่งประเทศสหรัฐอเมริกา มีสำนักงานใหญ่และโรงงาน
ตั้งอยู่ในนิคมอุตสาหกรรมบางปะกง โดยบริษัท โมเดอร์นฟอร์มกรุ๊ป จำกัด (มหาชน) ถือหุ้นร้อยละ
30 ปัจจุบันมีทุนจดทะเบียน 200 ล้านบาท

2. บริษัท เอ็ม เอฟ อี ซี จำกัด (มหาชน) ประกอบธุรกิจบริการให้คำปรึกษา
และพัฒนาระบบเทคโนโลยีสารสนเทศแบบครบวงจร
การวางระบบและติดตั้งระบบคอมพิวเตอร์และเครือข่ายสารสนเทศทั้งส่วนฮาร์ดแวร์ และซอฟต์แวร์
และการบริการบำรุงรักษา
และเป็นบริษัทจดทะเบียนในตลาดหลักทรัพย์แห่งประเทศไทยเมื่อเดือนตุลาคม 2546
โดยปัจจุบันบริษัท โมเดอร์นฟอร์มกรุ๊ป จำกัด (มหาชน) เข้าถือหุ้นในอัตราร้อยละ 25.3 ของ
ทุนจดทะเบียน 227 ล้านบาท

3. บริษัท โมเดอร์นฟอร์มอินทิเกรชั่น เซอร์วิสเซส จำกัด จัดตั้งขึ้นในปี 2535 โดยมีทุน
จดทะเบียน 20 ล้านบาท ดำเนินธุรกิจเป็นตัวแทนจำหน่ายคอมพิวเตอร์ประเภทต่างๆ อุปกรณ์ต่อพ่วง
และอุปกรณ์เครือข่ายอื่นๆทั้งด้านซอฟแวร์และฮาร์ดแวร์
มีสำนักงานใหญ่ตั้งอยู่ที่อาคารโมเดอร์นฟอร์มทาวเวอร์ โดยบริษัท โมเดอร์นฟอร์มกรุ๊ป จำกัด
(มหาชน) เข้าถือหุ้นร้อยละ 47 โดยได้เปลี่ยนชื่อเดิมจากบริษัท โมเดอร์นฟอร์มโอเอ จำกัด
ในเดือนกันยายน2545 ต่อมาในเดือนพฤษภาคม 2548 บริษัทได้จำหน่ายหุ้นทั้งหมดที่ถือในบริษัท
โมเดอร์นฟอร์มอินทิเกรชั่น เซอร์วิสเซส จำกัด ให้บริษัท เอ็ม เอฟ อี ซี จำกัด (มหาชน)

ทั้งนี้บริษัทร่วมทั้ง 3 บริษัท มิได้มีการถือหุ้นระหว่างกันแต่อย่างใด

2.3 โครงสร้างรายได้จากแต่ละกลุ่มธุรกิจ

โครงสร้างรายได้สำหรับปี 2546-2548 จากการประกอบธุรกิจของบริษัท และบริษัทย่อยอีก 4
บริษัท สามารถแยกเป็นกลุ่มธุรกิจ 4 กลุ่ม

[TABLE]

หมายเหตุ - ธุรกิจวัสดุหีบห่อภายใต้ บมจ.พลาสติคและหีบห่อไทย
บริษัทได้ลดสัดส่วนการถือหุ้นลงจากเดิมถือหุ้นร้อยละ 60 คงเหลือถือหุ้นร้อยละ 48
ภายหลังจากที่บมจ.พลาสติคและหีบห่อไทยเพิ่มทุนจาก 80 ล้านบาท เป็น 100 ล้านบาท
และเป็นบริษัท จดทะเบียนในตลาด เอ็ม เอ ไอ เมื่อเดือนพฤศจิกายน 2548

- ธุรกิจผลิตและจำหน่ายชั้นวางสินค้าภายใต้บริษัท เดคคอร์เมทัล จำกัด
บริษัทได้จำหน่ายหุ้นทั้งหมดที่ถือในบริษัท เดคคอร์เมทัล จำกัด ให้บุคคลภายนอกแล้วเมื่อวันที่ 11
มกราคม 2549

- รายได้อื่นๆ ของบริษัทและบริษัทย่อย
ส่วนใหญ่ประกอบด้วยส่วนแบ่งกำไรจากการลงทุนในบริษัทร่วม, ค่าเช่าโชว์รูมรับ, ค่าขายเศษวัสดุ
เป็นต้น

2.4 เป้าหมายการดำเนินธุรกิจ

บริษัท มีเป้าหมายที่จะรักษาความเป็นหนึ่งในตลาดของเฟอร์นิเจอร์สำนักงานในประเทศ
โดยตั้งเป้าหมายที่จะให้ได้ส่วนแบ่งการตลาดเฟอร์นิเจอร์สำนักงานมากกว่าคู่แข่งรายอื่นๆ
และจะพัฒนาธุรกิจเฟอร์นิเจอร์บ้านให้เป็นหนึ่งในผู้นำตลาดระดับกลางถึงบนโดยจะเป็นผู้นำผลิตภัณฑ์ใหม่ๆ
ที่มีคุณภาพ รูปแบบทันสมัยและประโยชน์ใช้สอย โดยจะนำเทคโนโลยีใหม่ๆ
มาใช้ในการออกแบบและผลิตเฟอร์นิเจอร์เพื่อตอบสนองความต้องการ
และความพึงพอใจของลูกค้าด้วยบริการที่ดีทั้งก่อน และหลังการขาย

ในปี 2548 บริษัทสามารถเพิ่มส่วนแบ่งการตลาดทั้งเฟอร์นิเจอร์สำนักงานเป็น 33%
เฟอร์นิเจอร์ครัว 25-30% และเฟอร์นิเจอร์บ้าน 10% โดยเฉพาะเฟอร์นิเจอร์ชุดครัว
ซึ่งมีอัตราการเติบโตเพิ่มขึ้นมากในปีนี้ ซึ่งเป็นผลจากการเติบโตของธุรกิจอสังหาริมทรัพย์

นอกจากนี้บริษัทยังคงมีนโยบายการลงทุนเฉพาะธุรกิจที่เกี่ยวเนื่อง
หรือส่งเสริมธุรกิจหลักของบริษัทให้ครบวงจรมากยิ่งขึ้น โดยหาโอกาสสร้างธุรกิจใหม่ๆ
โดยจัดตั้งบริษัท โมเดอร์นฟอร์มเฮลท์แอนด์แคร์ จำกัด ขึ้นในปี 2548 เป็นต้น
และการร่วมทุนกับพันธมิตรที่มีธุรกิจสอดคล้องและเอื้อประโยชน์ซึ่งกันและกัน
ตลอดจนขยายช่องทางจัดจำหน่ายโดยเปิดโชว์รูมให้สอดคล้องกับกลุ่มเป้าหมายในแต่ละทำเลที่ตั้ง